AIŠKINAMASIS RAŠTAS

Dėl savivaldybės turto perdavimo pagal panaudos sutartį sporto klubui „Igoramas”

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija 2020 m. vasario 7 d. gavo sporto klubo „Igoramas“ (toliau –klubas) raštą, kuriame prašoma 10 metų perduoti 96,35 kv. m ploto patalpas klubo veiklai Molėtų rajono savivaldybei nuosavybės teise priklausančiame kino teatro pastate, esančiame Molėtų r. sav., Molėtų m., Vilniaus g. 45. Prašyme klubas nurodo, kad 10 m. naudojosi šiomis patalpomis, kurios buvo suteiktos pagal 2010-05-05 turto panaudos sutartį Nr. 19-T6 įstatuose numatytai veiklai. Patalpos buvo ir bus naudojamos klubo veiklai- tenkinti žmonių fizinio aktyvumo poreikius per kūno kultūros ir sporto veiklos skatinimą, populiarinti kovos menus, vystyti kūno kultūrą ir sportą, sudaryti sąlygas sportuoti, ugdyti fiziškai ir dvasiškai įvairaus amžiaus žmonėms, didinti jaunimo užimtumą ir t.t. Klubo teikiamos paslaugos išskirtinės, nes klubas populiarina rytų kovos menus - boksą, kikboksą, karate, sambo, dziudo, aikido, gremplingą. Patalpos prižiūrimos, remontuojamos, komunaliniai mokesčiai mokami laiku. Raštu įsipareigojama atlikti perduotų patalpų einamąjį ir kapitalinį remontus.

Klubas pateikė įstatų kopiją ir prašymą, kuriame nurodo, kad įstaiga yra pelno nesiekianti organizacija, siekianti Molėtų rajono savivaldybės asmenims sudaryti optimalias sąlygas stiprinti sveikatą. Pagrindinis tikslas- populiarinti Rytų kovos menus. Šią veiklą klubas įgyvendina nuo 2009 m. vadovaudamasi Lietuvos Respublikos teisės aktais.

Siekiant įvertinti poveikį konkurencijai ir atitiktį valstybės pagalbos reikalavimams užpildytas vertinimo klausimynas.

Parengto sprendimo projekto tikslas – perduoti 10 metų pagal turto panaudos sutartį sporto klubui „Igoramas“ savivaldybei nuosavybės teise priklausančias ir šiuo metu Molėtų kultūros centro patikėjimo teise valdomas patalpas, esančias Molėtų r. sav., Molėtų m., Vilniaus g. 45.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 3 punktas, 2 dalies 8 punktas, 3, 4 dalys;

Poveikio konkurencijai ir atitikties valstybės pagalbos reikalavimams vertinimo tvarkos aprašas, patvirtintas Lietuvos Respublikos vyriausybės 2002 m. gruodžio 3 d. nutarimu Nr. 1890 „Dėl valstybės turto perdavimo panaudos pagrindais laikinai neatlygintinai valdyti ir naudotis“;

Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2019 m. sausio 24 d. sprendimu Nr. B1-13 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, 2.3, 3.8, 4.2, 5.1.1 papunkčiai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – sporto klubui „Igoramas“ bus perduotos patalpos, kuriose vyks užsiėmimai susiję su kūno kultūra, sportu, sveikata, bus tenkinami visuomenės poreikiai. Perduotos patalpos bus prižiūrimos ir remontuojamos.

Neigiamų pasekmių nenumatoma.

**4. Priemonės sprendimui įgyvendinti**

Bus parengta ir pasirašyta turto panaudos sutartis bei turto perdavimo – priėmimo aktas.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų kultūros centras